A TANÁCS HATÁROZATA
(2004. július 5.)
a Szlovákiában fennálló túlzott hiányról
(2005/182/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 104. cikke (6) bekezdésére,
tekintettel a Bizottság javaslatára,
tekintettel a Szlovákia által tett észrevételekre,
mivel:
(1)
A Szerződés 104. cikke értelmében a tagállamoknak kerülniük kell a túlzott költségvetési hiányt; ez az eltéréssel rendelkező tagállamokra - vagyis a 2004. május 1-jén csatlakozott valamennyi országra - is vonatkozik.
(2)
A Stabilitási és Növekedési Paktum a költségvetési egyensúly célkitűzésén alapul, mint olyan eszközön, amely a munkahelyteremtést eredményező árstabilitás és az erőteljes fenntartható növekedés feltételeit erősíti.
(3)
A 104. cikk szerinti, a túlzott hiány esetén követendő eljárás előírja, hogy a túlzott hiány fennállásáról határozatot kell hozni és a túlzott hiány esetén követendő eljárásról szóló, a Szerződés mellékletét képező jegyzőkönyv további rendelkezéseket állapít meg a túlzott hiány esetén követendő eljárás végrehajtására vonatkozóan. A 3605/93/EK tanácsi rendelet (1) állapítja meg az említett jegyzőkönyv rendelkezései alkalmazásához szükséges részletes szabályokat és fogalommeghatározásokat.
(4)
A Szerződés 104. cikkének (5) bekezdése előírja, hogy a Bizottság véleményt juttat el a Tanácshoz, ha az egyik tagállamban túlzott hiány áll vagy állhat fenn. A jelentésében a 104. cikk (3) bekezdésével összhangban figyelembe vett fontos tényezők megvizsgálását követően, és figyelembe véve a Gazdasági és Pénzügyi Bizottság véleményét a 104. cikk (4) bekezdésével összhangban, a Bizottság 2004. június 24-i véleményében arra a következtetésre jutott, hogy Szlovákiában túlzott hiány áll fenn.
(5)
A Szerződés 104. cikkének (6) bekezdése megállapítja, hogy a Tanácsnak figyelembe kell vennie azokat az észrevételeket, amelyeket az érintett tagállam tenni kíván, mielőtt egy átfogó értékelés alapján határozatot hoz arról, hogy fennáll-e túlzott hiány.
(6)
Az átfogó értékelés a következő megállapításokra vezet: az államháztartás hiánya Szlovákiában elérte a GDP 3,6 %-át, vagyis meghaladta a Szerződésben rögzített 3 %-os GDP-küszöbértéket. A szlovák deficit küszöbérték feletti növekedése nem valamilyen rendkívüli, a szlovák kormányzat által nem befolyásolható esemény, és nem a Stabilitási és Növekedési Paktum értelmében vett súlyos gazdasági visszaesés eredménye. A hiány várhatóan a GDP 3 %-a felett marad 2004-ben. Konkrétabban, a Bizottság 2004. tavaszi előrejelzése a GDP 4,1 %-ára teszi az államháztartás ez évi hiányát, míg Szlovákia a konvergenciaprogramban 4,0 %-os GDP-arányos deficitet vár. Az adóssághányad, mely 42,8 % volt 2003-ban, valószínűleg a GDP 2004. évi 60 % szerződéses referencia érték alatt marad,
ELFOGADTA EZT A HATÁROZATOT:
1. cikk
Az átfogó értékelés alapján megállapítást nyert, hogy Szlovákiában túlzott hiány áll fenn.
2. cikk
Ennek a határozatnak a Szlovák Köztársaság a címzettje.
Kelt Brüsszelben, 2004. július 5-én.